text: Lægemiddelkataloget
  
  publiceret: 2017-06-09 07:36:48+02:00
  Lægemiddelkataloget, fortegnelse over alle registrerede farmaceutiske specialiteter, der solgtes på danske apoteker; naturlægemidler samt vitamin- og mineralpræparater var ikke medtaget. For hvert enkelt lægemiddel blev angivet bl.a. lægemiddelform, fx tabletter, anvendelse, dosering, bivirkninger, pakningsstørrelser og pris. Kataloget opdateredes ved årlige bogudgivelser og elektronisk på internettet med to ugers mellemrum. Det redigeredes af en uafhængig redaktionskomité i Dansk Lægemiddelinformation og udsendtes gratis af Lægemiddelindustriforeningen til alle danske læger. Medicinhåndbogen indeholdt de samme oplysninger uden brug af medicinske fagudtryk.
  
  Lægeforeningens Medicinfortegnelse, som årlig udgives af Lægeforeningen i kittellommeformat, indeholdt også en oversigt over alle danske lægemidler, herunder naturlægemidler. Den rummede fyldige prissammenlignende oplysninger og praktisk information om valg mellem forskellige behandlinger. Den fandtes desuden i en elektronisk udgave, der anvendtes i de fleste praktiserende lægers journalsystemer, hvorved udskrivning eller elektronisk overførsel af recepter til apoteker kunne udføres. Den elektroniske udgave opdateredes hver anden uge.
  Lægemiddelkataloget skiftede i 2006 navn til Medicin.dk, og Medicinfortegnelsen skiftede navn til Medicin.dk/kittelbogen, ligesom onlineversionen af Lægemiddelkataloget kom til at hedde Medicin.dk. Medicinfortegnelser i bogform udkom indtil 2010.
  I dag findes en samlet fortegnelse over lægemidler og behandlingsvejledninger på hjemmesiden Medicin.dk. Informationen i medicin.dk er integreret i alle hospitaler og sygehuses it-systemer, i lægesystemer i almen praksis, på apoteket.dk og netdoktor.dk. Bag medicin.dk står Dansk Lægemiddel Information A/S (DLI), et datterselskab under Lægemiddelindustriforeningen.
  Medicin.dk består af to dele. Pro.medicin.dk er målrettet læger, farmaceuter og andre sundhedsprofessionelle og er skrevet på fagsprog. Min.medicin.dk er målrettet patienter, pårørende og ansatte i sundhedssektoren og omfatter medicin, sygdomme, undersøgelser og behandling skrevet i et let tilgængeligt sprog. Medicinbeskrivelserne her er bearbejdet ud fra medicinbeskrivelserne på pro.medicin.dk, mens sygdomsbeskrivelser og den øvrige information er udarbejdet af en række speciallæger og af redaktionssekretariatet på min.medicin.dk.
  
  Hjemmesiden Medicin.dk
  